Meksikalik bo‘lgani uchun bosh rollar berilmagan, ammo orzusiga erishish uchun tinmay mehnat qilgan aktrisa — Salma Xayek hikoyasi

O‘zining muhimligini anglash va sinovlarga dosh berish qobiliyati o‘ziga ishongan odamlarga xosdir. Bir vaqtlar hech kim tanimagan Lotin Amerikasi aktrisasi Salma Xayek rad etish nima ekanligini his qilgan bo‘lsa-da, hech qachon o‘ziga ishonishdan to‘xtamagan, natijada orzu qilgan hamma narsaga erishgan.
Orzulari qanday paydo bo‘ldi

Salma Xayek karyerasini vatani — Meksikada boshlagan. Aktrisa “Tereza” va “Qurbon bo‘lgan muhabbat” telenovellalarida rol o‘ynaganidan keyin mashhurlik cho‘qqisiga chiqdi. Ikkinchi film unga BAFTA’ning o‘ziga xos meksikacha ekvivalenti — Ariel mukofotini olib keldi. Ammo yulduz bundan ham ko‘prog‘ini xohlardi, tavakkal qilishga tayyor edi. Shu tariqa u Gollivudga yo‘l oldi.
Dastlab Salma Los-Anjelesga ko‘chib o‘tadi va aktyorlik kurslariga yoziladi. Bir nechta epizodik rollardan so‘ng, aktrisa o‘zining birinchi asosiy rolini oladi: Antonio Banderas bilan birga “Iltijo” filmida rol o‘ynaydi. Shundan keyin Jorj Kluni, Uill Smit va Penelopa Kruz kabi boshqa yulduzlar ishtirokidagi loyihalarda ishtirok etadi.

“Biz to‘xtatib bo‘lmaydigan qizlarmiz”
Ilgari Lotin Amerikasi aktrisalari uchun yirik loyihaga qatnashish oson emasdi. Aktrisa Dryu Berrimorga bergan intervyusida Salma o‘z faoliyati davomida unga bosh rolni olish imkoniyati qanchalik past ekani bir necha bor aytilganini tan oladi.

Bir kuni prodyuser uning inkor etib bo‘lmaydigan iste’dodini tan ola turib, kelib chiqishi meksikalik bo‘lgani uchun u hech qachon yulduz bo‘lolmasligini aytadi: “Siz qanchalik go‘zal va qanchalik mahoratli aktrisa ekanligingiz muhim emas. Og‘zingizni ochishingiz bilan tomoshabin ko‘z oldiga darrov uy xizmatkori keladi”. Lekin bunday gaplar uni to‘xtata olmaydi. Dryu va o‘zi kabi aktrisalar haqida Salma shunday deydi: “Biz biznes va prodyuserlikda muvaffaqiyat qozongan aktrisalar avlodiga mansubmiz. Biz to‘xtatib bo‘lmaydigan qizlarmiz”.
“Ayollar hamma narsaga qodir”

1999-yilda Salma boshqa yirik kompaniyalar bilan birga film va teleseriallar ishlab chiqaruvchi Ventanarosa prodyuserlik kompaniyasiga asos soladi. 2002-yilda aktrisa “Frida” filmini suratga oldi va unda bosh rolni o‘zi ijro etdi. Mazkur film aktrisaga 2 ta “Oskar” va “Eng yaxshi aktrisa” nominatsiyasini olib keldi.
Salma prodyuserlik qilgan “Monarx” seriali taqdimotida u yoshligida o‘zi haqida qanday fikrda bo‘lgani haqida gapirib berdi: “30 yoki 40 yoshlardagi suratlarimga qarab, hozir o‘sha paytlardan go‘zalroqman deb o‘ylayman. Ilgari men o‘zimni haddan tashqari ko‘p tanqid qilardim”.
“Yaxshi yetakchi”

“Uning qanday qo‘llab-quvvatlashni bilishi, nimaga ishonishi, qanday ona ekanligi, sevishdan, xato qilishdan, himoyasiz bo‘lishdan qo‘rqmasligi – Salmaning jasurligidan. Bular liderning fazilatlari. U yaxshi yetakchi”, — deydi Salmaga Marvel olamining yangi superqahramoni rolini taklif qilgan rejissor Xloe Chjao. Aktrisa “Abadiylar”da insoniyatni qutqaruvchi superqahramonlar yetakchisi Ayak rolini o‘ynashini ma’lum qildi.

Bu rol aktrisaning muvaffaqiyatidan darak beradi, u endi xuddi shunday orzu qilgan boshqa Lotin Amerikalik aktyorlariga eshiklar ochiq ekanligiga amin. Aktrisa qahramon kostyumini kiyganida qanday his-tuyg‘ularni boshdan kechirganini ko‘zlarida yosh bilan u shunday tasvirlaydi: “Men o‘zimni superqahramon libosida ko‘rdim. Oynada katta orzu qilishga jur’at etgan kichkina qizning yuzini ko‘rdim. Men barcha qizaloqlarning yuzlarini ko‘rdim”.
“Tinmay ishla. Tayyor tur”

Aktrisa, prodyuser, jamoat faoli va ishbilarmon ayol sifatida yorqin karyeraga erishgan Salma 2021-yil noyabr oyida Gollivudning Shon-sharaf xiyobonida o‘z yulduziga ega bo‘ldi. Nutqi davomida u “Nega teleseriallaringizga qaytmayapsiz? Bu yerda hech qachon ish topa olmaysiz” deya bosh rollarga bir necha bor rad etishganini eslab o‘tdi. Salma o‘ziga o‘zi: “Bu yerda men hech kimga kerak emasman. Ular ortimga qaytib ketishimni xohlashadi”, deb xafa bo‘lgan ham.
Hafsalasi pir bo‘lishiga qaramay, u taslim bo‘lmadi. Salma o‘z orzulari uchun kurashishga qaror qildi va o‘ziga o‘zi so‘z berdi: “Tinmay mehnat qil. Tayyor tur. Boshqalarning gaplariga e’tibor berma. Eng muhimi, bunday yutuqqa noloyiqman deb o‘ylaganingda, o‘zingga quloq solma”.